ÁLOM ÉS IRODALOM

1. ***Nietzsche*** A tragédia születésében arról beszél, hogy az emberi művészet az álomnak köszönheti megszületését és létét. Az attikai tragédia létrejötte két isten, Apolló és Dionüszosz találkozásának köszönhető. Az apollói az álomhoz kapcsolható, a dionüszoszi a részegséghez; mindkettő kilépés a hétköznapi józanság, a hasznos prioritásának a világából. Az álom jogosítja fel az embert arra, hogy elfogadja a létezés rétegezettségét, vagyis hogy van egy másik világ, az álomé, amelybe az alvó befogadást nyer, hogy aztán felébredésekor visszataláljon a realitás világába. A másik módja, hogy abból kilépjen: a részegség, amely megint csak egy másik világba ragadja át, ahol a szabad és a nem-szabad közti határok ***másutt*** vannak, mint a racionalitás birodalmában.

**E**gy másik művében, az Emberi nagyon is emberi címűben is foglalkozik Nietzsche az álom problematikájával.Az I/5. arról beszél, hogy minden metafizika eredete az ébrenlét/álom kettőssége, hogy az álomnak köszönhető a világ kettéválasztása, s a lélekre és testre való felosztás. Az I/12. szerint az álom szinte teljesen kikapcsolja az emlékezés agyfunkcióját; ami azzal jár, hogy az álmodó „önkényesen és kuszán összekeveri a dolgokat”, s így visszajut az emberiség korábbi állapotába. Az I/13.az álomlogikával foglalkozik. Ilyenkor az agy pihen, „itt is, akárcsak egy bűvészmutatvány közben, összezavarodik az ítélet, és az egymásutániság egyidejűségnek, sőt, megfordított egymásutániságnak tűnhet fel.”

1. ***Leibniz*** 1710-ben publikálta franciául írott főművét, a Théodicée-t, melynek alcíme Isten jóságáról, az emberi szabadságról és a rossz eredetéről. Előszavában Jacques Brunschwig azoknak a filozófiai és teológiai műveknek a sorában jelöli ki a Théodicée helyét, amelyek megkísérlik feloldani azt az ellentmondást, amely a jóságos és mindenható Isten és a Rossz létezése között feszül.

Leibniz sajátos formában adja elő nézeteit: a szabályos filozófiai értekezés után egy dialógus következik, amelyben Antoine és Laurent ütközteti nézeteit a szabad akarat kérdéséről. De a filozófus nem éri be a plátoni formával, a fejezet végére még egy fiktív narratívát is elhelyez, amely legeredetibb eszméit hivatott közvetíteni.

A novella – ha szabad így neveznem – két részből áll. Az első Sextus Tarquinius Apollónál tett látogatásával indul; az etruszk király fia a delphoi jósnál szeretné megtudni, miféle jövő vár reá. Amit hall Apollótól – sok gonoszságot fog elkövetni, megerőszakolja legjobb barátja feleségét, amiért majd lesújt rá a bosszú - nagyon nem tetszik neki, próbálja rábeszélni az istent, hogy változtassa meg jövendölését. De Apolló, amint mondja, sohasem cselekszik, ő csak előre látja a jövőt; a történendőket maga az Úr, vagyis Jupiter határozza meg.

Sextus erre felkeresi Dodonában Jupitert. A főisten szerint Sextusnak vannak más lehetőségei, de ahhoz le kell mondania Rómáról, a királyi cím kívánásáról. Két lehetséges életutat vázol föl neki. Az egyik lehetséges életében Korinthosz városában telepedik le, házat vesz, műveli kertjét, egészen addig, míg a kertben elásott kincsre rá nem talál. Gazdag lesz, békésen és nyugalomban éli le életét. Egy másik lehetséges életben Sextus Thrákiába megy, ott feleségül veszi a király lányát, s később örökli a trónt; jó király lesz, népszerű, népe rajong érte.

Ne menj Rómába, mondja Jupiter Sextusnak. De Sextus nem hallgat Jupiterre, végzete így bekövetkezik. Féktelenül él, megerőszakolja legjobb barátja feleségét, Lukretiát. Végül mindenki ellene fordul, s kardélre hányják.

Jupiter és Sextus beszélgetésének van egy tanuja. Théodore a nagy sacrificateur, arról faggatja Jupitert, miért volt olyan kemény Sextus-szal. Menj el Pallashoz, a lányomhoz, feleli Jupiter, nála majd mindent megértesz. Théodore Athénbe megy, s újból fölteszi a kérdéseit, ezúttal Pallasnak. Az istennő megsuhítja egy olajfa ággal, mire Théodore elalszik, s izgalmas álmot lát.

Egy roppant épület egyik emeletén találja magát, egy gyönyörű lakásban. Az asztalon egy hatalmas könyv, amikor felüti, szeme láttára lejátszódik egy történet, méghozzá Sextus boldog kisvárosi élete. Amikor ujját a mondatkezdő betűre teszi, még részletesebben követheti a trónörökös életét.

Tovább mennek; a meglátogatott lakás fölött egy másik, hasonló, de még ragyogóbb lakásban találják magukat. Pallas elmagyarázza, hogy ez Sextus egy másik lehetséges életének a színtere, az a történet méghozzá, melynek során Thrákiában köt ki, feleségül veszi a király lányát, s utóbb ő maga lesz a király. Itt is van egy könyv, amikor Théodore felüti s megérint egy betűt, részletesen lejátszódik Sextusnak ez a másik élete. Pallas elmondja Théodore-nak, hogy feljebb újabb és újabb, egyre szebb lakások következnek, lefelé pedig egyre kevésbé pompásak, egyre nyomorúságosabbak. A palota olyan, mint egy fordított piramis, melynek van legfelső szintje, legalsó viszont nincsen, mert a a lakások sora arrafelé végtelen.

1. A görög mitológiában Hypnosz az álom istene. Hypnosz ikertestvére Thanatosznak.

Hypnosz nem csak az embereket, de az isteneket is képes elaltatni. Egy alkalommal még Zeuszt is sikerül elaltatnia, s a főisten alvását kihasználva végbe is viszi, amire vágyott.

Hypnosz három fia az álomváltozatokat képviseli:

Morpheusz prófétikus álomisten,

Phobetor a rémálmok istene,

Phantaszosz pedig az álomfantáziáé.

A görög felfogás szerint az álom többnyire jóslás, a jövő alakulását tudatja az álmodó emberrel.

1. Az álom fontossága egyértelmű civilizációnk két alapintézményében, a görög mitológiában és a Bibliában. Az álmok szerepe többnyire premonetorikus, vagyis a nagy álomlátók a jövőt álmodják meg. Az álom, innét tekintve, vagy egyértelmű, könnyen értelmezhető, vagy bonyolult és rejtélyes; ebben az esetben álomfejtőkre lesz szükség, akik megfejtik, logikussá transzformálják az álomnarratívát.
2. A felvilágosodás gondolkodásmódja kiiktatja az álmot az emberi élet fontos mozzanatai közül. Az álom életünk elhanyagolható értéktelen részévé válik. Ugyanúgy mint az álmodozás, a fantáziálás, vagy akár a lázálom. A jog világa nem vesz tudomást az álomról, a peres eljárásokban nincs semmi súlya az álomnarratíváknak. Ezt írja le Dosztojevszkij A Karamazov testvérek egyik fontos fejezetében, amikor Dmitrij perében Ivan tanuskodni próbál.
3. Az álom a pszichoanalízissel válik ismét fontossá. Sigmund Freud, majd nyomában Carl Gustav Jung gyógyító orvosként találkoznak az álomproblematikával.